Proposta għal REGOLAMENT TA’ IMPLIMENTAZZJONI TAL-KUNSILL li jispeċifika kundizzjonijiet uniformi għall-applikazzjoni tar-Regolament (UE) Nru 806/2014 tal-Parlament Ewropew u tal-Kunsill fir-rigward tal-kontribuzzjonijiet ex ante għall-Fond Uniku ta’ Riżoluzzjoni /* COM/2014/0710 final - 2014/0336 (NLE) */





MEMORANDUM TA’ SPJEGAZZJONI 1. KUNTEST TAL-PROPOSTA Ir-Regolament (UE) Nru 806/2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta' kreditu u ċerti ditti tal-investiment fil-qafas ta' Mekkaniżmu Uniku ta' Riżoluzzjoni u Fond Uniku għar-Riżoluzzjoni ("ir-Regolament SRM") tipprevedi l-ħolqien tal-Fond Uniku ta’ Riżoluzzjoni (il-"Fond") li huwa proprjetà tal-Bord Uniku ta’ Riżoluzzjoni (“il-Bord”) u amministrat minnu, ukoll stabbilit bir-Regolament SRM. Il-Fond, bħala parti mill-baġit tal-Bord huwa ffinanzjat permezz ta’ kontribuzzjonijiet mis-settur bankarju tal-Istati Membri li jipparteċipaw fl-SRM. Fond Uniku ta’ Riżoluzzjoni finanzjat b’mod suffiċjenti huwa essenzjali biex l-SRM jiffunzjona tajjeb u tiġi protetta l-istabbiltà finanzjarja mingħajr rikors għal flus il-kontribwenti. Huwa wkoll fl-interess tas-settur bankarju li l-Fond ikollu r-riżorsi meħtieġa biex jintervjeni fejn meħtieġ fil-proċeduri ta' riżoluzzjoni biex jiżgura l-applikazzjoni effikaċi tal-għodod ta’ riżoluzzjoni. Skont l-Artikoli 58 u 59 tar- Regolament (UE) Nru 806/2014, il-Bord għandu baġit awtonomu li mhuwiex parti mill-baġit tal-Unjoni, li jikkonsisti f’żewġ partijiet: il-Parti I għall-amministrazzjoni tal-Bord u l-Parti II għall-Fond Uniku ta’ Riżoluzzjoni ("il-Fond"). Din il-proposta għal att ta’ implimentazzjoni tal-Kunsill tirreferi biss għall-Parti II tal-baġit tal-Bord. Skont l-Artikolu 60 tar-Regolament (UE) Nru 806/2014, id-dħul tal-Parti II tal-baġit, il-Fond, għandu jikkonsisti, b’mod partikolari, minn kontribuzzjonijiet annwali minn entitajiet fil-kamp ta’ applikazzjoni tar-Regolament SRM. Dawn il-kontribuzzjonijiet ikopru, b’mod partikolari, l-ammonti użati mill-Bord fil-proċeduri ta' riżoluzzjoni biex tiġi żgurata l-applikazzjoni effettiva tal-għodod ta' riżoluzzjoni. Il-Bord huwa meħtieġ skont l-Artikolu 70(2) tar-Regolament (UE) Nru 806/2014 jikkalkula kull sena l-kontribuzzjonijiet individwali tal-istituzzjonijiet soġġetti għall-SRM lill-Fond. Il-kontribuzzjoni annwali ta’ kull entità għandha tkun ibbażata fuq kontribuzzjoni bażika li tkun prorata għall-ammont tal-obbligazzjonijiet tagħha (esklużi l-fondi proprji) li minnhom jitnaqqsu d-depożiti koperti fir-rigward tal-obbligazzjonijiet aggregati (esklużi l-fondi proprji) li minnhom jitnaqqsu d-depożiti koperti tal-istituzzjonijiet kollha awtorizzati fit-territorji tal-Istati Membri parteċipanti fl-SRM li għandhom ikunu aġġustati għar-riskji abbażi tal-kriterji elenkati fl-Artikolu 103(7) tad-Direttiva 2014/59/UE. Skont l-Artikolu 70(6) tar-Regolament (UE) Nru 806/2014, għall-iskop tad-determinazzjoni tal-kontribuzzjonijiet annwali għall-Fond, il-Bord għandu japplika r-Regolament Delegat tal-Kummissjoni (UE) Nru xxxx/2014 li jissupplimenta d-Direttiva 2014/59/UE tal-Parlament Ewropew u tal-Kunsill fir-rigward tal-kontribuzzjonijiet ex ante għall-arranġamenti ta’ finanzjament ta' riżoluzzjoni li huwa adottat skont l-Artikolu 103(7) tad-Direttiva 2014/59/UE u jispeċifika l-kunċett ta’ aġġustament tal-kontribuzzjonijiet fi proporzjon mal-profil tar-riskju tal-istituzzjonijiet. Meta jiddetermina l-kontribuzzjoni annwali tal-entitajiet il-Bord huwa wkoll meħtieġ skont l-Artikolu 70(2) tar-Regolament (UE) Nru 806/2014 iqis il-prinċipju tal-proporzjonalità, biex jevita l-ħolqien ta’ distorsjonijiet bejn l-istrutturi tas-settur bankarju tal-Istati Membri parteċipanti fl-SRM, u biex jippermetti distribuzzjoni bilanċjata tal-kontribuzzjonijiet bejn it-tipi differenti ta’ banek. Skont l-Artikolu 70(7)(a) u (b) tar-Regolament SRM, il-Kunsill, li jaġixxi fuq proposta mill-Kummissjoni, għandu s-setgħa jadotta atti ta’ implimentazzjoni dwar il-kontribuzzjonijiet lill-Fond b’mod partikolari fir-rigward tal-applikazzjoni tal-metodoloġija għall-kalkolu tal-kontribuzzjonijiet individwali u l-modalitajiet prattiċi biex jiġu allokati, lill-istituzzjonijiet, il-fatturi tar-riskji speċifikati fir-Regolament Delegat tal-Kummissjoni (UE) Nru xxx/2014 fir-rigward tal-kontribuzzjonijiet ex ante għall-arranġamenti ta’ finanzjament ta' riżoluzzjoni. Din il-proposta mill-Kummissjoni għal att ta’ implimentazzjoni tal-Kunsill tispeċifika l-mod ta’ kif il-komponent tal-aġġustament tar-riskju addizzjonali tal-kontribuzzjoni annwali u l-metodoloġija għall-applikazzjoni tal-aġġustament tar-riskju għall-kontribuzzjoni bażika annwali previsti fir-Regolament Delegat tal-Kummissjoni (UE) Nru xxx/2014 fir-rigward tal-kontribuzzjonijiet ex ante għall-arranġamenti ta’ finanzjament ta' riżoluzzjoni għandhom jiġu applikati meta jiġu kkalkolati l-kontribuzzjonijiet annwali mill-Bord sabiex il-metodoloġija stabbilita f’dak l-att delegat tiġi adattata għall-ispeċifiċitajiet ta’ sistema unifikata ta’ kontribuzzjonijiet puljati f’Fond uniku fuq il-bażi ta’ livell fil-mira Ewropew. Skont l-Artikolu 67(4) tar-Regolament SRM, il-kontribuzzjonijiet lill-Fond deċiżi mill-Bord għandhom jinġabru mill-awtoritajiet nazzjonali ta’ riżoluzzjoni u jiġu ttrasferiti lill-Fond skont il-Ftehim fost l-Istati Membri parteċipanti fl-SRM dwar it-trasferiment tal-kontribuzzjonijiet fil-Fond u l-mutwalizzazzjoni progressiva ta’ dawn il-kontribuzzjonijiet. 2. RIŻULTATI TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT Ma twettqitx valutazzjoni formali addizzjonali tal-impatti għal dan ir-Regolament Delegat minħabba li l-impatti ġew ivvalutati fil-Valutazzjoni tal-Impatt li saret għall-adozzjoni tad-Direttiva 2014/59/UE. 3. ELEMENTI ĠURIDIĊI TAL-PROPOSTA Din il-proposta għal Regolament ta’ Implimentazzjoni tal-Kunsill tkopri b’mod partikolari l-oqsma li ġejjin: L-Artikolu 1 jistabbilixxi dispożizzjonijiet dwar l-applikazzjoni mill-Bord tal-metodoloġija għall-kalkolu tal-kontribuzzjonijiet individwali u l-modalitajiet prattiċi biex jiġu allokati, lill-istituzzjonijiet, il-fatturi tar-riskji speċifikati fir-Regolament Delegat tal-Kummissjoni (UE) Nru xxxx/2014 li jissupplimenta d-Direttiva 2014/59/UE tal-Parlament Ewropew u tal-Kunsill fir-rigward tal-kontribuzzjonijiet ex ante għall-arranġamenti ta’ finanzjament ta' riżoluzzjoni. L-Artikolu 2 jiddefinixxi l-kamp ta' applikazzjoni tar-Regolament ta' Implimentazzjoni. Id-destinatarji huma l-entitajiet kollha li jaqgħu fil-kamp ta' applikazzjoni tar-Regolament SRM. L-Artikolu 3 jistipula d-definizzjonijiet applikabbli. L-Artikolu 4 jipprevedi r-regoli dwar id-determinazzjoni tal-kontribuzzjonijiet annwali għall-fond uniku ta’ riżoluzzjoni. L-Artikolu 5 jistabbilixxi r-rekwiżiti ta’ komunikazzjoni li għandu jikkonforma magħhom il-Bord. L-Artikolu 6 jistabbilixxi r-rekwiżiti tar-rappurtar. L-Artikolu 7 jistabbilixxi d-dispożizzjonijiet tranżizzjonali. 2014/0336 (NLE) Proposta għal REGOLAMENT TA’ IMPLIMENTAZZJONI TAL-KUNSILL li jispeċifika kundizzjonijiet uniformi għall-applikazzjoni tar-Regolament (UE) Nru 806/2014 tal-Parlament Ewropew u tal-Kunsill fir-rigward tal-kontribuzzjonijiet ex ante għall-Fond Uniku ta’ Riżoluzzjoni IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, Wara li kkunsidra r-Regolament (UE) Nru 806/2014 tal-Parlament Ewropew u tal-Kunsill tal-15 ta' Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta' kreditu u ċerti ditti tal-investiment fil-qafas ta' Mekkaniżmu Uniku ta' Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010, u b'mod partikolari l-Artikolu 70(7) tiegħu, Wara li kkunsidra l-proposta mill-Kummissjoni Ewropea, Billi: (1) Il-Fond Uniku ta’ Riżoluzzjoni ("il-Fond") kien stabbilit skont ir-Regolament (UE) Nru 806/2014 bħala arranġament ta’ finanzjament uniku għall-Istati Membri kollha parteċipanti fil-Mekkaniżmu Superviżorju Uniku ("MSU" skont ir-Regolament tal-Kunsill (UE) Nru 1024/2013[1] u fil-Mekkaniżmu Uniku ta’ Riżoluzzjoni ("SRM") biex jissostitwixxi l-arranġamenti ta’ finanzjament ta’ riżoluzzjoni ta’ dawk l-Istati Membri, stabbiliti skont l-Artikolu 100(1) tad-Direttiva 2014/59/UE tal-Parlament Ewropew u tal-Kunsill 2. Ir-riżorsi li dawk l-arranġamenti ta’ finanzjament akkumulaw qabel ġie stabbilit il-Fond għandhom jiġu ttrasferiti fil-Fond. (2) Skont l-Artikolu 67(2) tar-Regolament (UE) Nru 806/2014, il-Bord Uniku ta’ Riżoluzzjoni (“il-Bord”) stabbilit skont dak ir-Regolament jiġi fdat bl-amministrazzjoni tal-Fond. (3) Skont l-Artikolu 70 tar-Regolament (UE) Nru 806/2014, il-Fond għandu jintuża fi proċeduri ta’ riżoluzzjoni meta l-Bord iqis li huwa meħtieġ biex tiġi żgurata l-applikazzjoni effettiva tal-għodod tar-riżoluzzjoni. Il-Fond għandu jkollu riżorsi finanzjarji adegwati biex jippermettu funzjonament effettiv tal-qafas ta’ riżoluzzjoni billi jkun jista’ jintervjeni fejn meħtieġ għall-applikazzjoni effettiva tal-għodod tar-riżoluzzjoni u tiġi protetta l-istabbiltà finanzjarja mingħajr rikors għal flus il-kontribwenti. (4) Il-Bord għandu s-setgħa jikkalkula l-kontribuzzjonijiet ex ante mill-entitajiet kollha msemmija fl-Artikolu 2 tar-Regolament (UE) Nru 806/2014. Dawn l-entitajiet huma istituzzjonijiet tal-kreditu stabbiliti fl-Istati Membri li jipparteċipaw fl-SRM u l-impriżi prinċipali, id-ditti tal-investiment u l-istituzzjonijiet finanzjarji stabbiliti fl-Istati Membri li jipparteċipaw fl-SRM, fejn huma soġġetti għal superviżjoni konsolidata mwettqa mill-Bank Ċentrali Ewropew (“BĊE”) skont l-Artikolu 4(1)(g) tar-Regolament tal-Kunsill (UE) Nru 1024/2013. (5) Il-Bord għandu jikkalkula l-kontribuzzjonijiet lill-Fond abbażi ta’ mira unika stabbilita bħala perċentwali tal-ammont tad-depożiti koperti tal-entitajiet kollha awtorizzati fl-Istati Membri li jipparteċipaw fl-SRM. Skont l-Artikolu 69(1) tar-Regolament (UE) Nru 806/2014, il-Bord għandu jiżgura li, sa tmien snin mill-1 ta’ Jannar 2016, il-mezzi finanzjarji disponibbli tal-Fond jilħqu mill-inqas 1 % tal-ammont tad-depożiti koperti tal-entitajiet awtorizzati fl-Istati Membri li jipparteċipaw fl-SRM. (6) Skont l-Artikolu 70(2) tar-Regolament (UE) Nru 806/2014, il-kontribuzzjoni annwali għal arranġament ta’ finanzjament ta' riżoluzzjoni għandha tkun ibbażata fuq ammont fiss determinat fuq il-bażi tal-obbligazzjonijiet ta’ dik l-istituzzjoni u kontribuzzjoni aġġustata għar-riskju skont il-profil tar-riskju ta’ dik l-istituzzjoni. (7) Skont l-Artikolu 5(1) tar-Regolament (UE) Nru 806/2014, il-Bord jitqies, għall-applikazzjoni ta’ dak ir-Regolament u tad-Direttiva 2014/59/UE, bħala awtorità nazzjonali ta’ riżoluzzjoni meta jaqdi kompiti u jeżerċita setgħat li jridu jitwettqu jew jiġu eżerċitati mill-awtoritajiet nazzjonali ta’ riżoluzzjoni skont dawk l-atti. Għalhekk il-Bord għandu wkoll jitqies bħala l-awtorità ta' riżoluzzjoni, għall-fini tal-applikazzjoni tar-Regolament Delegat (UE) Nru xxxx/2014[2]. Id-dispożizzjonijiet stabbiliti f’dak ir-Regolament Delegat japplikaw għall-Bord meta jkun qed iwettaq il-kompiti u jeżerċita s-setgħat stabbiliti f’dan ir-Regolament. (8) Għall-fini tal-kalkolu tal-kontribuzzjoni annwali, il-Bord japplika l-metodoloġija stipulata fir-Regolament Delegat (UE) Nru xxxx/2014, kif meħtieġ mill-Artikolu 70(6) tar-Regolament (UE) Nru 806/2014. Għalhekk, ir-reġim speċifiku applikabbli għal istituzzjonijiet li huma kkunsidrati li huma żgħar skont dak ir-Regolament Delegat japplika wkoll għall-istituzzjonijiet awtorizzati fl-Istati Membri parteċipanti li jissodisfaw il-kriterji stabbiliti f’dak ir-Regolament biex jiġu rikonoxxuti bħala li huma żgħar. (9) Minħabba li r-regoli stipulati f’dan ir-Regolament jiddeterminaw il-kundizzjonijiet għall-applikazzjoni tal-metodoloġija stipulata fir-Regolament Delegat adottat skont l-Artikolu 103(7) tad-Direttiva 2014/59/UE, id-differenzi bejn il-kalkolu tal-kontribuzzjonijiet annwali mill-Bord għall-entitajiet awtorizzati fl-Istati Membri li jipparteċipaw fl-SRM u l-kalkolu tal-kontribuzzjonijiet annwali fl-Istati Membri li ma jipparteċipawx fl-SRM għandhom jirriflettu biss l-ispeċifitajiet ta’ sistema unifikata fl-Istati Membri li jipparteċipaw fl-SRM. Dawn l-ispeċifiċitajiet jirriżultaw b’mod partikolari mill-fatt li fl-SRM hemm livell mira wieħed għall-Istati Membri parteċipanti kollha. L-applikazzjoni, bħala regola ġenerali, tal-istess metodoloġija għall-kalkolu tal-kontribuzzjonijiet annwali fl-Istati Membri kollha għandha tippreserva kundizzjonijiet indaqs fost l-Istati Membri parteċipanti u suq intern b’saħħtu. (10) Sabiex jiġi żgurat li s-sistema tal-kontribuzzjonijiet annwali lill-Fond tkun ġusta u bilanċjata, il-Bord għandu jqis distribuzzjoni bilanċjata tal-kontribuzzjonijiet bejn tipi differenti ta’ banek meta jiddeċiedi l-mod li bih għandha tiġi aġġustata l-kontribuzzjoni annwali bażika skont il-profil tar-riskju tal-istituzzjonijiet. (11) Skont il-fond uniku ta’ riżoluzzjoni bl-livell fil-mira Ewropew il-kontribuzzjoni annwali ta’ entità hija dipendenti fuq dawk tal-entitajiet kollha soġġetti għall-SRM. Is-sigriet għal funzjonament effettiv tal-SRM u ta' proċess bla xkiel għall-bini tal-Fond huwa li l-entitajiet kollha jħallsu b'mod sħiħ il-kontribuzzjonijiet annwali tagħhom lill-Fond fil-ħin. Sabiex tiġi żgurata l-effettività tal-SRM, il-Bord għandu jkollu s-setgħa jissanzjona lill-entitajiet li ma jħallsux il-kontribuzzjonijiet annwali dovuti jew iħallsuhom biss parzjalment. (12) Skont l-Artikolu 67(4) tar-Regolament (UE) Nru 806/2014 il-kontribuzzjonijiet lill-Fond deċiżi mill-Bord għandhom jinġabru mill-awtoritajiet nazzjonali ta’ riżoluzzjoni u jiġu ttrasferiti lill-Fond skont Ftehim dwar it-trasferiment ta' dawk il-kontribuzzjonijiet fil-Fond u l-mutwalizzazzjoni progressiva ta’ dawn il-kontribuzzjonijiet. (13) L-Artikolu 70(2)(b) tar-Regolament (UE) Nru 806/2014 jeħtieġ lill-Bord jikkalkula l-kontribuzzjonijiet annwali tal-istituzzjonijiet lill-Fond b’tali mod li jitqies il-prinċipju tal-proporzjonalità, mingħajr ma jinħolqu distorsjonijiet bejn l-istrutturi tas-settur bankarju tal-Istati Membri. Matul il-perjodu tranżizzjonali sakemm il-Fond jinbena kompletament u l-kompartimenti nazzjonali tiegħu jiġu mutwalizzat b'mod sħiħ, jistgħu jinħolqu distorsjonijiet bejn l-istrutturi tas-settur bankarju tal-Istati Membri parteċipanti fl-SSM u l-SRM meta jkun hemm varjazzjoni kbira bejn il-kontribuzzjoni annwali ta’ istituzzjoni kif determinat mill-Bord f’sena partikolari, skont l-Artikolu 69 u l-Artikolu 70(1) u (2) tar-Regolament (UE) Nru 806/2014 u r-regoli l-ġodda stabbiliti f’dan ir-Regolament, meta mqabbla mal-kontribuzzjonijiet annwali li l-istituzzjoni konċernata kienet tħallas skont l-Artikolu 103 tad-Direttiva 2014/59/UE u r-Regolament Delegat (UE) Nru xxx/2014. Huwa essenzjali li jiġi evitat li jinħolqu distorsjonijiet bħal dawn minħabba l-bidla minn livell fil-mira nazzjonali tal-arranġamenti ta’ finanzjament ta' riżoluzzjoni skont id-Direttiva 2014/59/UE għal livell fil-mira uniku għall-Istati Membri parteċipanti fl-SSM u l-SRM, u l-mod li bih jiġi ddeterminat il-livell fil-mira tal-Fond, fuq il-bażi tad-depożiti koperti. (14) Il-kontribuzzjoni annwali bażika tal-istituzzjonijiet tvarja wkoll skont l-ammont ta’ depożiti koperti miżmuma mill-istituzzjonijiet. Bħala riżultat, il-kontribuzzjonijiet annwali lill-Fond ta’ istituzzjonijiet li jkollhom ammonti iżgħar ta’ depożiti koperti jkunu ogħla skont il-livell fil-mira uniku tal-SRM meta mqabbel mal-livell fil-mira nazzjonali stabbilit mid-Direttiva 2014/59/UE, u l-kontribuzzjonijiet annwali tal-istituzzjonijiet li jkollhom ammonti ogħla ta’ depożiti koperti jkunu aktar baxxi skont il-livell fil-mira uniku tal-SRM meta mqabbel mal-livell fil-mira nazzjonali stabbilit bid-Direttiva 2014/59/UE. Huwa għalhekk meħtieġ, biex jiġu evitati distorsjonijiet bejn l-istrutturi tas-settur bankarju tal-Istati Membri li jsiru aġġustamenti, matul il-perjodu tranżizzjonali sakemm il-Fond jinbena u jiġi mutwalizzat kompletament. Matul il-perjodu inizjali ta’ tmien snin, il-mekkaniżmu ta’ aġġustament għandu jkun ibbażat fuq pjan gradwali mhux lineari ta’ kontribuzzjonijiet kalkolati fuq il-bażi tal-livell fil-mira uniku u t-tneħħija gradwali tal-kontribuzzjonijiet kalkolati fuq il-bażi tal-livelli fil-mira nazzjonali. (15) Madankollu, il-mekkaniżmu ta’ aġġustament ma jeliminax id-distorsjonijiet kollha maħluqa bejn l-istrutturi tas-settur bankarju mil-livell fil-mira uniku introdott fir-Regolament (UE) Nru 806/2014 minħabba li l-kontribuzzjonijiet annwali ta’ xi istituzzjonijiet skont il-mekkaniżmu ta’ aġġustament xorta waħda jistgħu jaqbżu 100 % tal-kontribuzzjonijiet annwali kalkolati skont l-Artikolu 103 tad-Direttiva 2014/59/UE u l-Artikolu 4 tar-Regolament Delegat (UE) Nru xxx/2014. Sabiex jiġu mitigati l-effetti tad-distrosjonijiet possibbli, il-Bord għandu jkun jista' jippermetti lil dawk l-istituzzjonijiet jużaw l-impenji irrevokabbli ta’ pagament imsemmija fl-Artikolu 70(3) tar-Regolament (UE) Nru 806/2014. Dan ikun jirrifletti l-fatt li dawk l-istituzzjonijiet ser ikollhom iħallsu l-kontribuzzjonijiet li huma f’eċċess għall-kontribuzzjonijiet tagħhom skont id-Direttiva 2014/59/UE, u li għalhekk, il-kompartimenti nazzjonali rilevanti se jinkludu aktar riżorsi milli kienu jinkludu l-fondi nazzjonali ta' riżoluzzjoni li li kieku kienu jistabbilixxu l-Istati Membri skont il-BRRD. Madankollu, sabiex tiġi żgurata biżżejjed disponibbiltà ta’ riżorsi f’kull kompartiment nazzjonali tal-Fond, l-ebda istituzzjoni ma għandha tkun tista' tuża l-impenji ta’ pagament għal aktar minn 50 % tal-kontribuzzjonijiet tagħha. Dan il-mekkaniżmu ta’ aġġustament għandu japplika biss matul il-perjodu tranżizzjonali u għandu jkun bla ħsara għad-diskrezzjoni sħiħa tal-Bord li jippermetti l-użu ta’ impenji irrevokabbli ta’ pagament lil kwalunkwe istituzzjoni wara l-iskadenza tal-perjodu tranżizzjonali. Barra minn hekk, il-mekkaniżmu ta’ aġġustament għandu jqis il-prinċipju tal-proporzjonalità għall-istituzzjonijiet li mhumiex sinifikanti. Għalhekk, il-mekkaniżmu ta’ aġġustament ma għandux japplika għall-istituzzjonijiet soġġetti għas-sistema ta’ somma f’daqqa prevista fir-Regolament Delegat (UE) Nru xxx/2014. Barra minn hekk, sabiex jiġu mmitigati l-effetti possibbli fuq ċerti istituzzjonijiet waqt il-perjodu tranżizzjonali, is-sistema ta’ somma f’daqqa għandha tiġi estiża parzjalment. (16) Peress li sistema ta’ kontribuzzjonijiet annwali għal fond ta’ riżoluzzjoni uniku qed tiġi implimentata fl-Istati Membri għall-ewwel darba, u meta jitqies li tali sistema hija bbażata fuq livell fil-mira li għandu jintlaħaq progressivament, il-Kummissjoni se tanalizza l-mod li bih dan ir-Regolament jiġi implimentat fl-istess żmien li se tanalizza r-Regolament Delegat (UE) Nru xxx/2014 biex tippermetti, jekk meħtieġ, aġġustament tar-regoli previsti f’dan ir-Regolament. (17) Skont l-Artikolu 99(2) tar-Regolament (UE) Nru 806/2014, dak ir-Regolament għandu japplika mill-1 ta’ Jannar 2016. Madankollu, mill-1 ta’ Jannar 2015, il-Bord għandu jibgħat rapport kull xahar approvat fis-sessjoni plenarja tiegħu lill-Parlament Ewropew, lill-Kunsill u lill-Kummissjoni dwar jekk ikunux ġew issodisfati l-kundizzjonijiet li jippermettu t-trasferiment tal-kontribuzzjonijiet miġbura fil-livell nazzjonali. Mill-1 ta’ Diċembru 2015, meta dawk ir-rapporti juru li l-kundizzjonijiet għat-trasferiment tal-kontribuzzjonijiet lill-Fond ma jkunx ġew issodisfati, l-applikazzjoni tar-Regolament (UE) Nru 806/2014 dwar il-kontribuzzjonijiet lill-Fond tiġi posposta kull darba b’xahar. Għaldaqstant, dan ir-Regolament għandu japplika mid-data li fiha japplika r-Regolament (UE) Nru 806/2014, ADOTTA DAN IR-REGOLAMENT: Artikolu 1 Suġġett Dan ir-Regolament jistabbilixxi regoli li jispeċifikaw: (a) il-kundizzjonijiet ta’ implimentazzjoni tal-obbligu tal-Bord Uniku ta’ Riżoluzzjoni (“il-Bord”) li jikkalkula l-kontribuzzjonijiet individwali tal-entitajiet imsemmija fl-Artikolu 2 tar- Regolament (UE) Nru 806/2014 għall-Fond ta’ Riżoluzzjoni Uniku (il-"Fond"); (b) l-applikazzjoni tal-metodoloġija għall-kalkolu tal-kontribuzzjonijiet individwali msemmija fil-punt (a). Artikolu 2 Kamp ta' applikazzjoni Dan ir-Regolament japplika għall-entitajiet imsemmija fl-Artikolu 2 tar-Regolament (UE) Nru 806/2014. Artikolu 3 Definizzjonijiet Għall-finijiet ta’ dan ir-Regolament, japplikaw id-definizzjonijiet li jinsabu fl-Artikolu 3 tar-Regolament (UE) Nru 806/2014. Japplikaw ukoll id-definizzjonijiet li ġejjin: (1) "Stati Membri parteċipanti" tfisser l-Istati Membri skont it-tifsira tal-Artikolu 2 tar-Regolament (UE) Nru 1024/2013; (2) “livell fil-mira annwali’ tfisser l-ammont totali ta’ kontribuzzjonijiet annwali determinati kull sena mill-Bord skont il-proċedura stabbilita fl-Artikolu 69(2) biex jintlaħaq il-livell fil-mira msemmi fl-Artikolu 69(1) tar-Regolament (UE) Nru 806/2014; (3) "kontribuzzjoni annwali" tfisser l-ammont imsemmi fl-Artikolu 70(1) tar-Regolament (UE) Nru 806/2014 kalkulat mill-Bord ta' Riżoluzzjoni Uniku u miġbur mill-awtoritajiet nazzjonali ta' riżoluzzjoni matul il-perjodu ta’ kontribuzzjoni minn kull entità msemmija fl-Artikolu 2; (4) "perjodu kontributorju" tfisser sena kalendarja; (5) "awtorità nazzjonali ta’ riżoluzzjoni" tfisser l-awtoritajiet ta’ riżoluzzjoni tal-Istati Membri parteċipanti fl-SRM kif imsemmi fl-Artikolu 3(1)(3) tar-Regolament (UE) Nru 806/2014; (6) "awtorità ta’ riżoluzzjoni ta' Stati Membri mhux parteċipanti fil-Mekkaniżmu ta' Riżoluzzjoni Uniku" tfisser l-awtorità msemmija fl-Artikolu 2(1)(18) tad-Direttiva 2014/59/UE, jew kwalunkwe awtorità rilevanti oħra maħtura mill-Istati Membri għall-finijiet tal-Artikolu 100(2) u (6) tad-Direttiva 2014/59/UE; (7) "istituzzjoni" tfisser istituzzjonijiet kif definit fl-Artikolu 2 tar-Regolament (UE) Nru 806/2014; (8) "Ftehim" tfisser ftehim dwar it-trasferiment u l-mutwalizzazzjoni tal-kontribuzzjonijiet għall-Fond ta’ Riżoluzzjoni Uniku lill-Fond ta' Riżoluzzjoni Uniku tal-SRM kif imsemmi fl-Artikolu 3(1)(36) tar-Regolament (UE) Nru 806/2014; (9) "depożiti koperti" tfisser id-depożiti msemmija fl-Artikolu 6(1) tad-Direttiva 2014/49/UE, esklużi bilanċi temporanji għoljin kif definit fl-Artikolu 6(2) ta’ dik id-Direttiva; (10) "istituzzjonijiet żgħar" tfisser istituzzjonijiet li l-obbligazzjonijiet totali tagħhom, tnaqqas minnhom il-fondi proprji u d-depożiti koperti jkunu EUR 300 000 000 jew inqas, u li l-assi totali tagħhom ikunu inqas minn EUR 1 000 000 000, kif definit fl-Artikolu 10 tar-Regolament Delegat (UE) Nru xxxx/2014; (11) "awtorità kompetenti" tfisser awtorità kompetenti kif definit fl-Artikolu 4(1)(40) tar-Regolament (UE) Nru 575/2013, jew mill-Bank Ċentrali Ewropew, kif xieraq; (12) "multiplikatur addizzjonali tal-aġġustament tar-riskju" tfisser il-multiplikatur definit fl-Artikolu 9 tar-Regolament Delegat (UE) Nru xxxx/2014; (13) "perjodu inizjali" tfisser perjodu inizjali ta’ tmien snin mill-1 ta’ Jannar 2016 jew, fejn xieraq, mid-data li fiha japplika l-Artikolu 69(1) tar-Regolament (UE) Nru 806/2014 skont l-Artikolu 99(6) ta’ dak ir-Regolament. Artikolu 4 Determinazzjoni tal-kontribuzzjonijiet annwali 1. Il-Bord jistabbilixxi l-kontribuzzjoni annwali dovuta minn kull istituzzjoni għal kull perjodu kontributorju abbażi tal-livell annwali fil-mira tal-Fond li jiġi stabbilit b’referenza għal-livell fil-mira tal-Fond imsemmi fl-Artikolu 69(1) tar-Regolament (UE) Nru 806/2014 u skont il-metodoloġija stabbilita fir-Regolament Delegat (UE) Nru xxxx/2014. 2. Il-Bord jikkoopera mal-BĊE u mal-awtoritajiet nazzjonali kompetenti tal-Istati Membri parteċipanti biex jiddetermina l-ammont applikabbli tad-depożiti koperti tal-istituzzjonijiet awtorizzati kollha fl-Istati Membri parteċipanti kollha, għall-fini li jiġi kkalkulat il-livell fil-mira tal-Fond. Il-Bord janalizza l-livell fil-mira tal-Fond fuq bażi annwali. Artikolu 5 Komunikazzjoni mill-Bord 1. Il-Bord għandu jikkomunika lill-awtoritajiet nazzjonali ta’ riżoluzzjoni rilevanti d-deċiżjonijiet tiegħu li jiddeterminaw il-kontribuzzjonijiet annwali tal-istituzzjonijiet awtorizzati fit-territorji rispettivi tagħhom. 2. Wara li tirċievi l-komunikazzjoni msemmija fil-paragrafu 1, kull awtorità nazzjonali ta' riżoluzzjoni tinnotifika lil kull entità awtorizzata fit-territorju tagħha bid-deċiżjoni tal-Bord li tiddetermina l-kontribuzzjoni annwali dovuta minn kull entità. Artikolu 6 Rappurtar Il-Bord jemenda l-formati tad-dejta u r-rappreżentazzjonijiet li għandhom jintużaw mill-istituzzjonijiet biex jirrapportaw l-informazzjoni meħtieġa għall-finijiet tal-kalkolu tal-kontribuzzjonijiet annwali meta meħtieġ biex titjieb il-komparabilità tal-informazzjoni rappurtata u l-effikaċja tal-ipproċessar tal-informazzjoni rċevuta. Artikolu 7 Dispożizzjonijiet tranżizzjonali 1. B’deroga mill-Artikolu 4 ta’ dan ir-Regolament, waqt il-perjodu inizjali msemmi fl-Artikolu 69(1) tar-Regolament (UE) Nru 806/2014/UE, il-kontribuzzjonijiet annwali tal-istituzzjonijiet imsemmija fl-Artikolu 2 jiġu kkalkolati skont il-metodoloġija aġġustata li ġejja: (a) fl-ewwel sena tal-perjodu inizjali, dawn l-istituzzjonijiet jikkontribwixxu 60 % tal-kontribuzzjonijiet annwali tagħhom kalkulati f’konformità mal-Artikolu 103 tad-Direttiva 2014/59/UE u l-Artikolu 4 tar-Regolament Delegat (UE) Nru xxx/2014, u 40 % tal-kontribuzzjonijiet annwali tagħhom kalkulati f'konformità mal-Artikoli 69 u 70 tar-Regolament (UE) Nru 806/2014/UE u l-Artikolu 4 ta’ dan ir-Regolament. (b) fit-tieni sena tal-perjodu inizjali, dawn l-istituzzjonijiet jikkontribwixxu 40 % tal-kontribuzzjonijiet annwali tagħhom kalkulati f’konformità mal-Artikolu 103 tad-Direttiva 2014/59/UE u l-Artikolu 4 tar-Regolament Delegat (UE) Nru xxx/2014, u 60 % tal-kontribuzzjonijiet annwali tagħhom kalkulati f'konformità mal-Artikoli 69 u 70 tar-Regolament (UE) Nru 806/2014/UE u l-Artikolu 4 ta’ dan ir-Regolament. (c) fit-tielet sena tal-perjodu inizjali, dawn l-istituzzjonijiet jikkontribwixxu 33,33 % tal-kontribuzzjonijiet annwali tagħhom kalkulati f’konformità mal-Artikolu 103 tad-Direttiva 2014/59/UE u l-Artikolu 4 tar-Regolament Delegat (UE) Nru xxx/2014, u 66,67 % tal-kontribuzzjonijiet annwali tagħhom kalkulati f'konformità mal-Artikoli 69 u 70 tar-Regolament (UE) Nru 806/2014/UE u l-Artikolu 4 ta’ dan ir-Regolament. (d) fir-raba' sena tal-perjodu inizjali, dawn l-istituzzjonijiet jikkontribwixxu 27,67 % tal-kontribuzzjonijiet annwali tagħhom kalkulati f’konformità mal-Artikolu 103 tad-Direttiva 2014/59/UE u l-Artikolu 4 tar-Regolament Delegat (UE) Nru xxx/2014, u 73,33 % tal-kontribuzzjonijiet annwali tagħhom kalkulati f'konformità mal-Artikoli 69 u 70 tar-Regolament (UE) Nru 806/2014/UE u l-Artikolu 4 ta’ dan ir-Regolament. (e) fil-ħames sena tal-perjodu inizjali, dawn l-istituzzjonijiet jikkontribwixxu 20 % tal-kontribuzzjonijiet annwali tagħhom kalkulati f’konformità mal-Artikolu 103 tad-Direttiva 2014/59/UE u l-Artikolu 4 tar-Regolament Delegat (UE) Nru xxx/2014, u 80 % tal-kontribuzzjonijiet annwali tagħhom kalkulati f'konformità mal-Artikoli 69 u 70 tar-Regolament (UE) Nru 806/2014/UE u l-Artikolu 4 ta’ dan ir-Regolament. (f) fis-sitt sena tal-perjodu inizjali, dawn l-istituzzjonijiet jikkontribwixxu 13,33 % tal-kontribuzzjonijiet annwali tagħhom kalkulati f’konformità mal-Artikolu 103 tad-Direttiva 2014/59/UE u l-Artikolu 4 tar-Regolament Delegat (UE) Nru xxx/2014, u 86,67 % tal-kontribuzzjonijiet annwali tagħhom kalkulati f'konformità mal-Artikoli 69 u 70 tar-Regolament (UE) Nru 806/2014/UE u l-Artikolu 4 ta’ dan ir-Regolament. (g) fis-seba' sena tal-perjodu inizjali, dawn l-istituzzjonijiet jikkontribwixxu 6,67 % tal-kontribuzzjonijiet annwali tagħhom kalkulati f’konformità mal-Artikolu 103 tad-Direttiva 2014/59/UE u l-Artikolu 4 tar-Regolament Delegat (UE) Nru xxx/2014, u 93,33 % tal-kontribuzzjonijiet annwali tagħhom kalkulati f'konformità mal-Artikoli 69 u 70 tar-Regolament (UE) Nru 806/2014/UE u l-Artikolu 4 ta’ dan ir-Regolament. (h) fit-tmien sena tal-perjodu inizjali, dawn l-istituzzjonijiet jikkontribwixxu 100 % tal-kontribuzzjonijiet annwali tagħhom kalkulati skont l-Artikoli 69 u 70 tar-Regolament (UE) Nru 806/2014/UE u l-Artikolu 4 ta’ dan ir-Regolament. 2. Permezz ta’ deroga mill-Artikolu 13(3) tar-Regolament Delegat (UE) Nru xxx/2014, meta, matul il-perjodu inizjali msemmi fl-Artikolu 69(1) tar-Regolament (UE) Nru 806/2014/UE, il-kontribuzzjonijiet annwali ta’ istituzzjoni msemmija fil-paragrafu 1 jaqbżu l-100 % tal-kontribuzzjonijiet annwali kalkulati skont l-Artikolu 103 tad-Direttiva 2014/59/UE u l-Artikolu 4 tar-Regolament Delegat (UE) Nru xxx/2014, il-Bord jippermetti, ħlief f’ċirkustanzi eċċezzjonali, lil dawk l-istituzzjonijiet biex jużaw l-impenji irrevokabbli ta’ pagament imsemmija fl-Artikolu 70(3) tar-Regolament (UE) Nru 806/2014/UE biex iħallsu l-parti li taqbeż il-100 % tal-kontribuzzjonijiet annwali kalkulati skont l-Artikolu 103 tad-Direttiva 2014/59/UE u l-Artikolu 4 tar-Regolament Delegat (UE) Nru xxx/2014. Il-Bord jalloka b’mod ugwali fost l-istituzzjonijiet kollha konċernati, prorata skont il-kontribuzzjonijiet annwali totali rispettivi tagħhom, il-possibilità li jużaw impenji irrevokabbli ta’ pagament. Meta jiġu kkalkolati l-kontribuzzjonijiet annwali ta’ kull istituzzjoni, il-Bord jiżgura li, fi kwalunkwe sena partikolari, is-somma ta’ dawn l-impenji irrevokabbli ta’ pagament ma taqbiżx it-30 % tal-ammont totali ta’ kontribuzzjonijiet annwali kalkulati skont l-Artikolu 4 ta’ dan ir-Regolament u li kull istituzzjoni ma tħallasx iktar minn 50 % tal-kontribuzzjoni annwali totali tagħa f’impenji irrevokabbli ta’ pagament. 3. Għall-finijiet tal-paragrafi 1 u 2, il-kontribuzzjonijiet annwali kalkulati skont l-Artikolu 103 tad-Direttiva 2014/59/UE u l-Artikolu 4 tar-Regolament Delegat (UE) Nru xxx/2014 jiġu ddeterminati abbażi ta’ livell fil-mira definit matul perjodu ta’ żmien li jikkorrispondi għall-perjodu inizjali msemmi fl-Artikolu 69(1) tar-Regolament (UE) Nru 806/2014. 4. L-Artikolu 10 tar-Regolament Delegat (UE) Nru xxx/2014 jibqa' japplika għall-istituzzjonijiet żgħar. 5. Matul il-perjodu inizjali msemmi fl-Artikolu 69(1) tar-Regolament (UE) Nru 806/2014, l-istituzzjonijiet li l-obbligazzjonijiet totali tagħhom, bil-fondi proprji u d-depożiti koperti mnaqqsa minnhom, ikunu aktar minn EUR 300 000 000, u li l-assi totali jkun EUR 3 000 000 000 jew inqas, iħallsu somma f'daqqa ta’ EUR 50 000 għall-ewwel EUR 300 000 000 tal-obbligazzjonijiet totali, bil-fondi proprji u d-depożiti koperti mnaqqsa minnhom. Għall-obbligazzjonijiet totali, bil-fondi proprji u d-depożiti koperti mnaqqsa minnhom, ta' aktar minn EUR 300 000 000, dawn l-istituzzjonijiet jikkontribwixxu skont l-Artikoli 4 sa 9 tar-Regolament Delegat (UE) Nru xxx/2014. Kwalunkwe tnaqqis fl-ammont ta’ kontribuzzjonijiet minħabba l-applikazzjoni ta’ dan il-paragrafu jiġġarrab mill-istituzzjonijiet l-oħra li jikkontribwixxu għall-kompartiment nazzjonali konċernat. Artikolu 8 Dħul fis-seħħ Dan ir-Regolament jidħol fis-seħħ l-għada tal-pubblikazzjoni tiegħu f'Il-Ġurnal Uffiċjali tal-Unjoni Ewropea. Dan ir-Regolament japplika jew mill-1 ta’ Jannar 2016 jew mid-data li fiha jibda japplika r-Regolament (UE) Nru 806/2014. Artikolu 9 Destinatarji Dan ir-Regolament jorbot fl-intier tiegħu u japplika direttament fl-Istati Membri parteċipanti skont it-tifsira tal-Artikolu 2 tar-Regolament (UE) Nru 1024/2013. Magħmul fi Brussell, Għall-Kunsill Il-President [1] Ir-Regolament tal-Kunsill (UE) Nru 1024/2013 tal-15 ta’ Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta’ politiki relatati mas-superviżjoni prudenzjali ta’ istituzzjonijiet ta’ kreditu (ĠU L 287, 29.10.2013, p. 63). [2] Ir-Regolament Delegat tal-Kummissjoni (UE) Nru xxx/2014 li jissupplimenta d-Direttiva 2014/59/UE tal-Parlament Ewropew u tal-Kunsill fir-rigward ta’ kontribuzzjonijiet ex ante lill-arranġamenti finanzjarji nazzjonali (ĠU…).